KIRJALLINEN KYSYMYS E-3283/02

esittäjä(t): Paul Rübig (PPE-DE) komissiolle

(19. marraskuuta 2002)

Aihe: Toimet terveydenhuoltojärjestelmien rahoituksen turvaamiseksi pitkällä aikavälillä

Komissio käsitteli tiedonannossaan terveyden- ja vanhustenhuollon tulevaisuudesta(1) perin pohjin sitä tosiseikkaa, että seuraavien vuosikymmenten väestönkehitys aiheuttaa paitsi eläkkeisiin myös terveydenhuoltoon liittyviä vakavia rahoitusongelmia ja että on olemassa muitakin tekijöitä, jotka vielä pahentavat terveydenhuollon tilannetta. Kyseisessä tiedonannossa komissio mainitsi pitkän aikavälin rahoitettavuuden yhtenä kolmesta samanaikaisesta tavoitteesta. Se edellyttää etenkin järjestelmien tehostamista ja tehokkuuden puutteiden välttämistä. Muilla taloudenaloilla markkinamekanismit huolehtivat tietyssä määrin näiden seikkojen toteutumisesta. Terveydenhuollosta puuttuu tärkeitä markkinoiden elementtejä. Esimerkiksi toimenpidettä ei yleensä valitse potilas kuluttajana, vaan lääkäri, ja potilaan ja palvelun tarjoajan välillä ei tapahdu myöskään markkinoiden lakien mukaista hinnanmuodostusta, koska toimenpiteen maksaa useimmiten valtio tai sairaskassa. Vaikuttaa kuitenkin mahdolliselta, että terveydenhuollossa voitaisiin ainakin osittain ottaa käyttöön ja vahvistaa markkinatalouden periaatteita, kuten palveluiden tarjoajien välisen kilpailun edistämistä ja hintojen suurempaa avoimuutta potilaiden kannalta, mahdollisesti prosentuaalisia lisämaksuja soveltaen. Mainitussa tiedonannossa korostetaan myös kansainvälisen kokemustenvaihdon tehostamisen tärkeyttä.

1. Pitääkö komissio toimia, joilla markkinatalouteen liittyvä elementtejä terveydenhuollossa vahvistetaan, järkevinä ja toteuttamiskelpoisina?

2. Aikooko komissio tehdä tämänsuuntaisia aloitteita?

3. Mihin muihin toimiin komissio aikoo ryhtyä pitkän aikavälin rahoitettavuuden tavoitteen toteuttamiseksi käytännössä?

4. Aikooko komissio tehdä aloitteita kansainvälisen kokemustenvaihdon tukemiseksi ja jäsentämiseksi?

(1) KOM(2001) 723, lopullinen.

Anna Diamantopouloun komission puolesta antama vastaus

(20. joulukuuta 2002)

Kaikilla jäsenvaltioilla on todellakin vastassaan kolminkertainen haaste, joka muodostuu terveydenhuollon saatavuuden, hoidon korkean laadun ja terveydenhuoltojärjestelmien rahoitettavuuden turvaamisesta. Terveydenhuollon ja sen rahoituksen järjestäminen on kuitenkin jäsenvaltioiden vastuulla. Se, onko markkinoihin perustuvista mekanismeista hyötyä kustannusten hallinnassa kansallisen järjestelmän puitteissa, ja se, ovatko tällaiset mekanismit yhdenmukaisia yleistä mahdollisuutta laadukkaaseen hoitoon koskevan tavoitteen kanssa, on päätettävä jäsenvaltioissa. Yhteisöllä ei ole valtuuksia määrätä tällaisten mekanismien käytöstä. Komissiolla voi kuitenkin olla hyödyllinen tehtävä siinä, että edistetään politiikkoja koskevan tiedon vaihtamista, jotta taataan taloudellisesti kestävä ja yleinen mahdollisuus laadukkaaseen terveydenhuoltoon.

Komissio tukee sosiaalista suojelua käsittelevän komitean ja talouspoliittisen komitean vanhusten terveydenhuoltoon ja pitkäaikaishoitoon liittyvää työtä, jonka tähänastiset tulokset ovat ensimmäiset arviot ikääntymisen taloudellisesta vaikutuksesta terveydenhuollon kustannuksiin sekä yhteinen kyselylomake, joka esitettiin jäsenvaltioille vuoden 2002 ensimmäisellä puoliskolla. Kyselylomakkeen vastauksia tarkastellaan parhaillaan, ja komissio hyväksyy piakkoin luonnoksen komission ja neuvoston yhteiseksi kertomukseksi, jossa tulokset yhdistetään. Komissio pohtii vuonna 2003 edelleen järjestelmällisemmän jäsenvaltioiden välisen yhteistyön vaihtoehtoja vanhusten terveydenhuollon ja pitkäaikaishoidon alalla yhteisön tasolla käynnissä olevan yhteistyön tulosten perusteella.

Lisäksi komissio on käynnistänyt potilaiden liikkuvuutta ja terveydenhuollon kehitystä Euroopan unionissa koskevan korkean tason keskustelun, jonka tarkoitus on käsitellä terveyspolitiikan keskeisiä kysymyksiä, kuten laatua ja saatavuutta, tiedotusvaatimuksia, terveydenhuoltoalan yhteistyön laajuutta sekä sitä, miten kansalliset politiikat yleensä voidaan sovittaa yhteen yhteisön tavoitteiden kanssa.

Uusi kansanterveysalan toimintaohjelma antaa mahdollisuuden tukea aiheeseen liittyvää tutkimustyötä.